Der venter det helt store opsamlingsheat i retten i Aalborg for en ung mand fra Nørresundby, der efter planen fra mandag møder ind for at få regnskabet gjort op. Et regnskab, der blandt andet risikerer at koste ham hele to beslaglagte biler. Det er i hvert fald et af de krav, som anklageren møder i retten med, at to biler, som den 27-årige har været i besiddelse af, skal konfiskeres. Det fremgår ikke før sagens start, hvilke to biler, der er tale om. Tung speederfod Anklagerne mod manden består imidlertid af mange andre ting, end at han har kørt bil uden nogensinde at have taget kørekort. Anklageskriftet består af intet mindre end 86 punkter i alt, og at dømme ud fra mange af punkterne havde det være en god idé, hvis han havde taget kørekort og tilstræbt at overholde færdselsreglerne. Blandt de forhold, politiet har rejst mod ham, er adskillige tilfælde af hastighedsovertrædelser. Blandt de alvorligere af slagsen er 17. maj 2020, hvor manden blev taget i at køre 146 kilometer i timen på motorvejen ved Nørresundby, hvor man kun må køre 90. 2. november 2018 klappede fartfælden på Aalborgvej ved Aabybro, hvor manden ifølge anklagerne blev målt til at køre 153 kilometer i timen, hvor man må køre 80, og det var således også en overskridelse på mere end 60 procent i forhold til det tilladte. Kørte på kokain Den 27-årige mand er ifølge anklagerne også taget flere gange uden sikkerhedssele, og dertil kommer en række punkter, der handler om, at han har kørt bil med euforiserende stoffer i blodet, ligesom han er blevet fundet i besiddelse af euforiserende stoffer, blandt andet kokain. Ulovlig besiddelse af en kniv og en peberspray er også på den lange liste, som politiet stiller i retten med. Sagen skal kører mandag, tirsdag og onsdag. Det vides ikke på forhånd, hvordan den 27-årige selv forholder sig til det omfattende anklageskrift.

Referat:
En 27-årig mand er blevet standset utallige gange i en bil af Nordjyllands Politi, selv om han aldrig har taget kørekort.